官田之集翁聘君失期陳伯壽賦詩率爾次韵
作者：趙師秀
朝代：宋

paragraphs: 好水不厭闊，好風不厭涼。
況有十頃荷，荷風媚波光。
主人昔謂余，此境不可忘。
舉觴集羣英，期以朝未央。
清歡遣絲竹，善謔停優倡。
快若魚脫網，適比鴛在梁。
搴芳衣履濕，飲淥肌骨香。
操觚賦相聯，妙續楚九章。
苦吟墮饑蟬，巧詠發輕簧。
常勝或倒戈，突出或擅場。
或峙而遽蹴，或抑而載揚。
所欠獨巨翁，不使人意强。
孱衲爾何爲，竭颯立在傍。
有間衆稍默，談辯忽汪洋。
夕風亦損荷，萬事付叵量。